Fonto: Miriam Gartor

17/08/2019

Pasintan 15an de aŭgusto, la "Jasunidos", kolektivo kreita por lukti kontraŭ nafto-ekspluatado en la Parko Jasunio, unu el la plej riĉaj regionoj je biodiverseco sur la planedo, okupis simbole la Nacian Balot-Konsilion, postulante referendumon.

Antaŭ ses jaroj, la 15an de aŭgusto 2013, la tiama ekvadora prezidento Rafael Correa, metis finon al la iniciativo Jasunio-ITT. Tiu iniciativo engaĝiĝis ne ekspluati la rezervon de nafto Iŝpingo-Tambocoĉa-Tiputini (ITT) en la Nacia Parko Jasunio, interŝanĝe kontraŭ internacia monhelpo.

Kolektivo, nomita "Jasunidos", estis tiam kreita por lukti kontraŭ la nafto-ekspluatado en la Parko Jasunio, unu el la plej riĉaj je biodiverseco sur la planedo. Ilia peto pri referendumo estis tiam blokita de la balotaj aŭtoritatoj.

Ĵaŭdon 15an de aŭgusto, pluraj membroj de la kolektivo "Jasunidos", aŭ "Unuiĝintaj por Jasunio", sin deklaris rezistantoj, kaj instaliĝis en la enireja halo de la Nacia Balot-konsilio. Ili malvolvis rubandojn, svingis florojn, kaj komencis indiĝenan ceremonion honore al la naturo. Ili postulas organizadon de nova referendumo por bloki la nafto-ekspluatadon en la Parko Jasunio, kaj denuncas la neagadon de la konsilio por organizi ĝin, aparte de ĝia prezidantino, la indiĝena Ŝuar Diana Atamaint.

Forpuŝitaj sen eksteraj kialoj

«Unu plian fojon, la Nacia balot-Konsilio forpuŝas nin sen eksteraj kialoj, opinias Antonella Calle, porparolanto de la kolektivo. Estus bedaŭrinde, ke la prezidentino de la konsilio, kiu devenas de Amazonio, ignoras siajn fratojn kaj fratinojn de la indiĝenaj popoloj, kiuj vivas en memvola izoliteco, kaj estas nun en danĝero».

Laŭ la "Jasunidos", la referendumo estas des pli urĝa, ke la nafto-ekspluatado lanĉita de la eks-registaro ne estis haltigita de la nuna, tute male. «La sola maniero meti finon al la nafto-ekspluatado estas la referendumo proponita de la kolektivo "Jasunidos"». Nia demando klaras: «Ĉu vi deziras, ke la nafto de Jasunio estu konservita subgrunde sen tempolimigo, jes aŭ ne?», laŭ Pedro Bermeo, alia porparolanto de la kolektivo.

La "Jasunidoj" asertas, ke ili okupos la Nacian balot-konsilion tiom longe kiom tiu ĉi ne organizos la referendumon, kiun ili postulas.